**- examene de capacitate**

*Florin Constantin Verdeş*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

după ultimul test de sânge,

o electrocardiogramă,

o electroencefalogramă, un RMN

şi o plimbare prin parc, am înţeles,

e adevărat, după multe îndoieli,

că nu m-am născut din pământ, dar că

mai pot face pe spinarea lui

câteva lucruri în viaţa asta:

un muzeu al amintirilor din ceară,

un muzeu al gândurilor de gheaţă, iar

la final, să fluier birjăreşte în biserică!

n-am nici o îndoială în ce priveşte

testul de paternitate al zâmbetului...

dar am o curiozitate: oare care biserică

va mai rămâne după ce voi fluiera?!

(Dumnezeu

privind la mine mă întreabă,

dar îmi şi răspunde, cu dispreţ:

„tu crezi c-a fost iubire-adevărată?

Eu cred c-a fost o scurtă nebunie”!)